ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ/ಪಾಪಿ
ಪಾಪಿ -
ಪಪಾವರೇಸೀ ಕುಟುಂಬಕ್ಕೆ ಸೇರಿದ ಅಲಂಕಾರ ಸಸ್ಯ. ಗಸೆಗಸೆ ಗಿಡದ (ಓಪಿಯಮ್ ಪಾಪಿ) ಹತ್ತಿರ ಸಂಬಂಧಿ. ಇದು ಸಾಮಾನ್ಯವಾಗಿ ಏಕವಾರ್ಷಿಕ ಮತ್ತು ಬಹುವಾರ್ಷಿಕ ಮೂಲಿಕೆ ಸಸ್ಯ. ಅಪರೂಪವಾಗಿ ಪೊದೆಸಸ್ಯವಾಗಿ ಬೆಳೆಯುವುದುಂಟು. ಗಸಗಸೆ ಗಿಡದಲ್ಲಿರುವಂತೆಯೇ ಇದರಲ್ಲೂ ಹಾಲ್ನೊರೆ ಇದೆ. ಇದರಲ್ಲಿ 100ಕ್ಕೂ ಹೆಚ್ಚು ಬಗೆಗಳುಂಟು. ಇವು ಮುಖ್ಯವಾಗಿ ಉತ್ತರವಲಯದ ಉಷ್ಣ ಮತ್ತು ಸಮಶೀತೋಷ್ಣ ಪ್ರದೇಶಗಳಲ್ಲಿ, ಮುಖ್ಯವಾಗಿ ಉತ್ತರ ಅಮೆರಿಕ, ದಕ್ಷಿಣ ಅಮೆರಿಕ, ಮಧ್ಯಯೂರೋಪ್ ಮತ್ತು ಉತ್ತರ ಏಷ್ಯದಲ್ಲಿ ಬೆಳೆಯುತ್ತದೆ. ಬಲು ಸಾಮಾನ್ಯ ಪ್ರಭೇದಗಳಿವು; ಪ್ಯಾಪವರ್ ನ್ಯೂಡಿಕಾಲ್ (ಐಸ್‍ಲ್ಯಾಂಡ್ ಪಾಪಿ) 2 ಪ್ಯಾಪವರ್ ಓರಿಯಂಟೇಲ್ (ಓರಿಯಂಟಲ್ ಪಾಪಿ), 3 ಪ್ಯಾಪವರ್ ರೀಯಾಸ್ (ಕಾರ್ನ್ ಪಾಪಿ) ಇವೆಲ್ಲವೂ ಜನಪ್ರಿಯ ಅಲಂಕಾರ ಸಸ್ಯಗಳಾಗಿದ್ದು ಇವನ್ನು ತೋಟಗಳಲ್ಲಿ, ಉದ್ಯಾನಗಳಲ್ಲಿ ಬೆಳೆಸುವುದಿದೆ. 

ಇವನ್ನು ಗೋಡುಮಣ್ಣಿನಲ್ಲಿ ವೃದ್ಧಿಸಬಹುದು. ವೃದ್ಧಿ ಬೀಜಗಳ ಮೂಲಕ. ಬೆಳೆಸಬೇಕಾದ ಸ್ಥಳಗಳಲ್ಲೇ ನೇರವಾಗಿ ಬೀಜ ಬಿತ್ತುವುದು ವಾಡಿಕೆ. ಒಟ್ಲು ಪಾತಿಗಳಲ್ಲಿ ಬೀಜಬಿತ್ತಿ ಸಸಿಗಳನ್ನು ಪಡೆದು ಬೇಕೆನಿಸಿದ ಕಡೆ ನಾಟಿಮಾಡುವುದು ಸಾಧ್ಯವಾಗದಿರುವುದೇ ಇದಕ್ಕೆ ಕಾರಣ. ಬೀಜ ಬಿತ್ತಿದ ಒಂದೂವರೆಯಿಂದ 2 ತಿಂಗಳ ತರುವಾಯ ಹೂ ಬಿಡಲು ಆರಂಭಿಸುತ್ತವೆ.
(ಡಿ.ಜಿ.ಎಸ್.)

ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ